Sikke alaa, heewɓe ana nganndi darnde oon debbo, kono tan mi etoo jubban’de ɓe nganndaano ɓee huunde he ñalaaɗe oon mo kaalaten hannde: Maymuuna Cuun jibinaa ko hitaande 1962 to wuro maɓɓe Aañam SIWOL. Baaba makko wiyatee ko Elimaan Mayram Aali. Yumma makko ko Pennda Kummba Ummul to Jahjaaɓe Giray worgo.
Maymuuna Cuun jeyaa ko Aañam Siwol he Falnde Boosoya to reedu Fuuta tooro. Ko ngoon wuro woni laamorgo gure Aañam 11 ɗee.Leegal maɓɓe wiyatee ko Tuldenaaɓe, fooyre maɓɓe jeyaa ko he galle Dokkaa. Galle maɓɓe jeyaa ko he galleeji 5 Cuunɓe ɗi Aañam Siwol.
Cuunɓe Aañam ɓuri heewde ko he Siwol e Coɗay, kono cuunɓe ana tawe he gure Fuuta keewɗe ko wayi no Ɓokki sabbudu , Mogo tooroɓɓe e Giray worgo...
Maymuuna Pennda ko debbo dardaro, ɓaleejo juumo, belɗo ƴiiƴam, jooɗɗo jalirko mo ɗakkundi njuumri. Huley ko jeewtoowo, keewɗo sehilaaɓe, beeɓaaɗo jaleeɗe, baawɗo heɗaade kaaloowo, moƴƴo mbaydi, tedduɗo ƴiiƴam.
Maymuuna Elimaan ko daraninooɗo jaŋde e pinal pulaagu, keewɗo yila (hakkille) mo heñortaako konngol. Maymuuna wonoo ko jokkoowo enɗam, o woni meselal hakkunde ɓesngu jiɗnaaɓe makko haa hay gooto waawatah anndude heen gonɗo ɓiy makko walla miñi makko.
Maymuuna ko baawɗo cehilaagal, teddinɗo mawɓe mum tawi kadi ana yankinanii wonɓe les mum. Maymuuna ko coftanɗo golle galle, ŋanaajo he gollal moorol, tettu mo wuuranaano tan hoyre mum. Caggal nde o ƴaaftii, dewgal nawii mo to wuro maama makko en Giray. O woni toon haa o afii ɓiyi makko biyateeɗo Faama Muusaa Cuun.
Ɓaawo ɗuum Geno artiri mo wuro maɓɓe Aañam Siwol, o tawtoyi jiɗnaaɓe makko
to Ndakaaru he leegal Yommbol. Garal makko Ndakaaru, jibinii jokkondire e humpitooji keewɗi nguurndam. Nde o ummii Yommbol, ko joom galle makko soodani ɓe galle to legal Ɓokki Faati Mayga “guy faati mayga”. Ko ndeen o janngi Pulaar haa o dañi heen udditaare mawnde. O naatani eɓɓooji e gollondiral e pelle ɗe ngonah laayaŋkooje ngam ɓamtaare.
Ndeen ummannde, rokkii mo fartaŋŋe ardaade fedde rentinnde janngooɓe e jannginooɓe Pulaar tawi ko tawateeeɓe he leeɗe ndakaaru limtinɗe. O gollodiima e fedde sanɗaaji arab, ummaninoode ɓamtaare pulaar ena wiyee IMAAM AALII to Ndakaaru. O huɓɓii duɗe keewɗe he ndakaaru, duɗal nder galle maɓɓe ngal o inniri ɗum ko KATANTE LEÑOL.
Darnde Maymuuna Cuun baɗtinii he ɓesngu mum no feewi, aɗen mbaawi rokkude yeru he miñi makko biyateeɗo Habii CUUN mo darnde mum maantinii to pelle ɓataare pulaar to falnde Aañam. Koo on woni hannde hoyreejo fedde ƴellitaare cellal debbo.
Jokkondiral Maymuuna Cuun e ngenndiyaŋkooɓe ena yaaji, teeŋti e miin kaaw makko mo o heewnoo wostondirde miijooji he kala tuma. Katante leñol en meeɗii tawde omo huurnii ngesa maɓɓe waalo to kolangal Awre. Fotde no o woniri tedduɗo, o heli cammeeje 3,o seŋtii ɗe, o wuɗɗii haa laaɓi, o ɓadini Katante e ardiiɓe mum.
Ko teskaade teddungal oo pullo, addani Katante leñol naatnude ngaal gollal he yimre mum wiyateende GIƊGOL GOONGA:
Nokku kogole dariiɗe he kollalle
To ɗiselaaji lomtii jakkaaji
Ñalɗe boombi kawtirgal jolɓe
Seŋtotooɓe ɓadlina yontaaɓe
Saanga nde colli pooftii he dunɗi
Nguurndam Maymuuna Cuun wonanii leñol Fulɓe daawal ngal majjatah he daartol ɓeen daraninooɓe ɓamtaare Pulaagu. Maymuuna Cuun abbiima ceerno mum Murtuɗo Joob e ngenndiyaŋkooɓe heewɓe. Yoo Geno waɗ toon fooftorde maɓɓe, o waɗa barke he ɗaccaaɓe. Njokken golle, yoo Geno won ballo.
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn